Vedecké odporúčania rady ICES závisia v podstatnej miere od údajov. Úplne posúdiť sa totiž dajú len populácie, v prípade ktorých existuje dostatok spoľahlivých údajov na to, aby bolo možné odhadnúť ich veľkosť a predpovedať, ako budú reagovať na rôzne scenáre využívania (označuje sa to ako „tabuľky rybolovných možností“). Tam, kde je k dispozícii dostatok údajov, sú vedecké subjekty schopné poskytnúť odhad úprav rybolovných možností, ktorými sa populácia privedie na úroveň, na ktorej dokáže produkovať maximálny udržateľný výnos. Takéto odporúčanie sa potom nazýva „odporúčanie MSY“. V ostatných prípadoch vedecké subjekty poskytujú odporúčania k úrovni rybolovných možností na základe prístupu predbežnej opatrnosti. Metodika, ktorú rada ICES na tento účel využíva, sa uvádza v materiáloch, ktoré rada ICES zverejňuje a ktoré sa týkajú vykonávania odporúčaní pre populácie, v prípade ktorých sú k dispozícii obmedzené údaje.

Rybolovné možnosti sa určujú v rámci ročného cyklu riadenia (v prípade hlbokomorských populácií ide o dvojročný cyklus). Nebráni to však zavedeniu dlhodobých koncepcií riadenia. Európsky parlament a Rada prijali viacročný plán pre Severné more, ktorý bol 4. júla 2018 uverejnený v Úradnom vestníku Európskej únie. Komisia 23. marca 2018 predložila návrh viacročného plánu pre západné vody, ktorý v súčasnosti skúmajú Európsky parlament a Rada.

Povinnosť vylodiť úlovky zavedená nariadením (EÚ) č. 1380/2013

Povinnosť vylodiť úlovky, ktorá bola zavedená základným nariadením o SRP, sa zavádzala postupne v rokoch 2015 až 2019. Od roku 2019 sa povinnosť vylodiť úlovky bude vzťahovať na všetky populácie, na ktoré sa vzťahuje obmedzenie výlovu. Základné nariadenie obsahuje možnosť zaviesť určité výnimky z povinnosti vylodiť úlovky. Na základe spoločných odporúčaní predložených členskými štátmi Komisia prijala delegované nariadenia, ktorými sa stanovujú osobitné plány pre odhadzovanie úlovkov a ktoré obsahujú možnosť odhadzovať obmedzené množstvá úlovkov na základe výnimky de minimis alebo výnimky vyplývajúcej z vysokej miery prežitia.

Zavedením povinnosti vylodiť úlovky a v súlade s článkom 16 ods. 2 nariadenia (EÚ) č. 1380/2013 nemajú navrhované rybolovné možnosti odzrkadľovať vylodené množstvo, ale ulovené množstvo, a to s prihliadnutím na skutočnosť, že odhadzovanie úlovkov už nie je povolené. Táto zmena vychádza zo získaných vedeckých odporúčaní k populáciám rýb využívaných v rámci druhov rybolovu uvedených v článku 15 ods. 1 základného nariadenia o SRP. Rybolovné možnosti by sa mali stanoviť aj v súlade s inými relevantnými ustanoveniami, t. j. s článkom 16 ods. 1 (v ktorom sa uvádza zásada relatívnej stability) a článkom 16 ods. 4 (v ktorom sa uvádzajú ciele spoločnej rybárskej politiky a pravidlá stanovené vo viacročných plánoch).

V záujme zohľadnenia uplatňovania povinnosti vylodiť úlovky v celom rozsahu od 1. januára 2019 Komisia navrhne TAC na základe odporúčaní týkajúcich sa úlovkov, a nie na základe odporúčaní týkajúcich sa vylodení, ako to bolo doposiaľ. Navrhované TAC zohľadnia skutočnosť, že na základe stanovených výnimiek bude dochádzať k istému obmedzenému počtu prípadov odhadzovania úlovkov, ktoré sa nebudú vyloďovať a započítavať do kvót. Tieto množstvá sa teda budú odpočítavať z TAC stanovených na základe úlovkoch.

Rada ICES vydala vedecké odporúčanie, v ktorom sa na rok 2019 odporúčajú nulové kvóty pre päť populácií (treska škvrnitá a treska merlang západne od Škótska, treska škvrnitá v Keltskom mori a platesa veľká v južnej časti Keltského mora juhozápadne od Írska). V prípade troch z nich bola nulová kvóta stanovená na niekoľko rokov. Napriek tomu, že sa neudeľujú možnosti pre cielený rybolov, však tento spôsob riadenia nepriniesol želaný efekt ochrany, ktorým by sa zabezpečila obnova dotknutých populácií. Výsledkom bola iba zvýšená miera odhadzovania úlovkov.

Ak sa v roku 2019 uplatní prístup stanovenia nulového TAC, dôjde k tomu, že keď sa vyskytnú vedľajšie úlovky druhov piatich uvedených populácií bez možnosti uplatniť existujúcu flexibilitu, spôsobí úplné vykonávanie povinnosti vylodiť úlovky v rámci zmiešaného rybolovu fenomén tzv. blokačných druhov. Poradné rady a regionálne skupiny členských štátov spoločne vyvinuli „nástroj na zmiernenie fenoménu blokačných druhov“. Používaním tohto nástroja zainteresované strany preskúmali, či by dostupné opatrenia a možnosti flexibility (napríklad zvýšená selektívnosť, výmeny kvót, uplatnenie medzidruhovej flexibility atď.) pomohli s riešením situácií, keď by sa zmiešaný rybolov musel prestať vykonávať z dôvodu nulového alebo veľmi nízkeho TAC. V prípade niekoľkých populácií sa síce našli riešenia, no v prípade uvedených piatich populácií sa rozhodnutia o ich riadení na úrovni EÚ musia riadiť odporúčaním na uplatnenie nulových kvót. Týmito rozhodnutiami treba dosiahnuť rovnováhu medzi možnosťou pokračovania v rybolove v záujme zamedzenia závažným socio-ekonomickým dôsledkom jeho prípadného prerušenia a potrebou dosiahnutia dobrého biologického stavu daných populácií.

Preto s prihliadnutím na to, že v rámci zmiešaného rybolovu je náročné súbežne loviť vo všetkých populáciách na úrovni maximálneho udržateľného výnosu, TAC určené výlučne pre vedľajšie úlovky z daných populácií by sa mali stanoviť na takej úrovni, aby bolo možné pokračovať v zmiešanom rybolove a súčasne zabezpečiť, aby nedošlo k zvýšeniu úmrtnosti. Tieto TAC by sa teda mali stanoviť na základe najlepších dostupných vedeckých odporúčaní týkajúcich sa predchádzajúcich úrovní odhadzovania úlovkov uvedených v odporúčaniach ICES, aby sa dosiahli najlepšie možné výsledky pri eliminácii nezamedziteľných úlovkov. Okrem toho by sa tieto úrovne by sa mali výrazne znížiť s cieľom dosiahnuť dobrý biologický stav daných populácií a poskytnúť motiváciu na vyvinutie a využívanie ďalších spôsobov dosahovania selektívnosti, ako aj ďalších preventívnych opatrení. Pre populáciu tresky škvrnitej v Keltskom mori by sa pri stanovení úrovne TAC mali zohľadniť vedecké odporúčania ICES týkajúce sa nezamedziteľných vedľajších úlovkov (rada ICES nemá možnosť vydať takéto odporúčanie pre iné populácie).

Členské štáty by od roku 2019 mali vykonávať viacročné plány na zníženie vedľajších úlovkov v rámci relevantných druhov rybolovu, ktorých cieľom je postupne znížiť počet nechcených úlovkov z dotknutých populácií prostredníctvom vnútroštátnych opatrení, uplatňovania opatrení uvedených v existujúcich plánoch pre odhadzovanie úlovkov a v relevantných prípadoch aj prostredníctvom spolupráce na regionálnej úrovni, na základe ktorej v roku 2019 predložia Komisii spoločné odporúčania. Tieto plány na zníženie vedľajších úlovkov by mal posúdiť výbor STECF a mali by sa preskúmať dva roky po nadobudnutí ich platnosti. Okrem toho všetky plavidlá, ktoré budú môcť využívať tieto špecifické TAC, by od roku 2019 mali viesť úplnú evidenciu úlovkov.

Členské štáty by sa mali dohodnúť na spoločnom riadení týchto TAC pre vedľajšie úlovky. Toto riadenie by malo mať za cieľ zabezpečiť rovnaké podmienky pre prevádzkovateľov z Únie, zohľadniť, že flotily bez dostupných kvót pre vedľajšie úlovky by nemohli loviť cieľové druhy a že potrebné kvóty pre nezamedziteľné vedľajšie úlovky by sa mohli výrazne líšiť od úlovkov v rámci cieleného rybolovu daných druhov.

Medziročná flexibilita

V neposlednom rade sa musia zvážiť prepojenia medzi základným nariadením o SRP a nariadením Rady (ES) č. 847/96. Nariadením Rady (ES) č. 847/96 sa zaviedli dodatočné podmienky medziročného riadenia TAC vrátane ustanovení o flexibilite podľa článkov 3 a 4 pri populáciách, na ktoré sa vzťahujú preventívne a analytické TAC. Podľa článku 2 uvedeného nariadenia je pri stanovovaní TAC úlohou Rady rozhodnúť, na ktoré populácie sa články 3 a 4 neuplatňujú, a to konkrétne na základe biologického stavu populácií. Nedávno sa článkom 15 ods. 9 nariadenia (EÚ) č. 1380/2013 zaviedol ďalší mechanizmus flexibility. Preto by sa s cieľom zabrániť nadmernej flexibilite, ktorá by oslabila zásadu rozumného a zodpovedného využívania živých morských biologických zdrojov a bránila dosiahnutiu cieľov spoločnej rybárskej politiky, malo objasniť, že články 3 a 4 nariadenia (ES) č. 847/96 nemožno uplatňovať v prípadoch, keď členské štáty využívajú medziročnú flexibilitu stanovenú v článku 15 ods. 9 nariadenia 1380/2013.

Opatrenia týkajúce sa úhora európskeho

[Opatrenia týkajúce sa úhora európskeho sa stanovia na základe vedeckého odporúčania rady ICES po kompletnej analýze daného odporúčania. Vedecké odporúčanie pre južnú populáciu morony striebristej bude vydané 7. novembra 2018.

Opatrenia týkajúce sa morony striebristej

Z vedeckých odporúčaní vyplýva, že populácia morony striebristej (Dicentrarchus labrax) v Keltskom mori, Lamanšskom prielive, Írskom mori a v južnej časti Severného mora (divízie ICES 4b, 4c a 7a, 7d-7h) je aj naďalej mimoriadne ohrozená. Biomasa neresiacej sa populácie od roku 2005 klesá a v súčasnosti je pod hodnotou Blim. Rybolovná úmrtnosť sa v časovom rade zvýšila, v roku 2013 dosiahla vrchol a následne náhle poklesla pod úroveň FMSY. Prírastok sa od roku 2008 považuje za nedostatočný; výnimku predstavujú odhady pre ročníky 2013 a 2014, ktoré vykazujú priemerný prírastok. Z odporúčania rady ICES vyplýva, že pri použití prístupu MSY by celkový úbytok v roku 2019 nemal byť vyšší ako 1 789 ton. Preto je vhodné aj naďalej uplatňovať opatrenia pre nezamedziteľné vedľajšie úlovky morony striebristej. V súlade s vedeckým odporúčaním rady ICES by sa mohli povoliť vyššie úlovky pre rybolov háčikmi a lovnými šnúrami. Opatrenia na riadenie rekreačného rybolovu morony striebristej by sa mali upraviť s prihliadnutím na výrazný vplyv tohto rybolovu na dotknuté populácie.

•Súlad s existujúcimi ustanoveniami v tejto oblasti politiky

Navrhované opatrenia sú vypracované v súlade s cieľmi a pravidlami spoločnej rybárskej politiky, ako aj s politikou Únie v oblasti udržateľného rozvoja.

•Súlad s ostatnými politikami Únie

Navrhované opatrenia sú v súlade s ostatnými politikami Únie, najmä s politikami v oblasti životného prostredia.

2.PRÁVNY ZÁKLAD, SUBSIDIARITA A PROPORCIONALITA